section_heading: Gradnja
paragraph_text: Zbog velike potrebe za novim brodovima odlučeno je da se izgradi čak deset krstarica koje je NATO označio kao klasa Kresta II. Zahvaljujući činjenici da je projekt već bio gotov kobilica za prvu krstaricu Kronštadt postavljena je u brodogradilištu Ždanov u tadašnjem Lenjingradu (svih deset krstarica klase Kresta II izgrađeno je u tom brodogradilištu) već 12. prosinca 1966. Brod je porinut 10. veljače 1968. i dodijeljen je Sjevernoj floti. U operativnu je uporabu primljen 29. prosinca 1969. Kronštadt je u operativnoj uporabi ostao sve do 24. lipnja 1991., kad je u sveobuhvatnom smanjenju ruske flote otpisan i nedugo nakon toga razrezan.<br> Gradnja druge krstarice te klase - Admiral Isakov, započela je 15. siječnja 1968., a porinuta je već 22. studenog iste godine. Nakon opremanja u operativnu je uporabu ušla 28. prosinca 1970. i također je dodijeljena Sjevernoj floti. Iz operativne je uporabe povučena 30. lipnja 1993. i u međuvremenu razrezana.<br> Gradnja krstarice Admiral Nakhimov započela je isti dan kad i gradnja krstarice Admiral Isakov, ali je porinuta tek 14. travnja 1969. U operativnu je uporabu ušla 29. studenog 1971. i dodijeljena je Baltičkoj floti. Iz flotne liste ispisana je 31. siječnja 1991. i u međuvremenu izrezana. Kobilica za krstaricu Admiral Makarov postavljena je 23. veljače 1969. i porinuta je 22. siječnja 1970. U operativnu je uporabu primljena 25. listopada 1972. u sastavu Sjeverne flote. Iz flotne liste ispisana je 1. srpnja 1992. i razrezana u Indiji.<br> Gradnja krstarice Maršal Vorošilov započela je 20. ožujka 1970. Porinuta je 8. listopada 1971., a u operativnu je uporabu uvedena 15. rujna 1973. u sastavu Pacifičke flote. Kako je 24. siječnja 1991. preimenovana u Kabarovsk očekivalo se da će duže ostati u operativnoj uporabi. Umjesto toga otpisana je već 3. srpnja 1992. te je razrezana u Indiji.<br> Kobilica za krstaricu Admiral Oktjabrskij postavljena je 2. lipnja 1970., a porinuta je 21. svibnja 1971. U operativnu je uporabu ušla 28. prosinca 1973. u sastavu Pacifičke flote. Iz njezine flotne liste izbrisana je 30. lipnja 1993.<br> Gradnja krstarice Admiral Isačenkov započela je 3. listopada 1970., te je porinuta 28. ožujka 1972. U operativnu je uporabu primljena 5. studenog 1974. u sastavu Baltičke flote. Otpisana je 3. srpnja 1992. i u međuvremenu razrezana u Indiji.<br> Kobilica za krstaricu Admiral Timošenko započela je 2. studenog 1972., a porinuta je 21. listopada 1973. U operativnu je uporabu ušla 25. studenog 1975. u sastavu Sjeverne flote. Iz flotne liste ispisana je 3. srpnja 1992.<br> Gradnja krstarice Vasilij Čapajev započela je 22. prosinca 1973. Porinuta je 28. studenog 1974., a u operativnu je uporabu ušla tek 30. studenog 1976. Iz flotne je liste izbrisana 30. lipnja 1993.<br> Gradnja zadnje krstarice iz Projekta 1134A Berkut-A - Admiral Jumašev, započela je 17. travnja 1974. Porinuta je 30. rujna 1976. U sastavu Sjeverne flote postala je operativna 30. prosinca 1977. Iz njezine flotne liste izbrisana je 23. veljače 1993. Da nije bilo raspada Sovjetskog Saveza i drastičnog smanjenja ruske flote dio krstarica klase Kresta II bio bi operativan i danas.